**TILVENNING I BARNEHAGEN**

Det å begynne i barnehage, er gjerne en stor forandring i barnets liv. Barnehagedagen er fylt med mange nye opplevelser og inntrykk. Rutinene forandres kanskje litt, og i tillegg er det mange nye å bli kjent med, både voksne og barn.

Vi er opptatt av å gjøre overgangen for barnet så god som mulig. Vi ønsker at både barn og foreldre skal føle seg trygge, få tid til å gjøre seg kjent og få en opplevelse av at barnehagen er et godt sted å være.

For å få til en god tilvenning mener vi det er viktig at vi bruker **god tid**. Det er forskjell på hvor lang tid vi må regne med å bruke på tilvenning i forhold til barnets alder. Vi har god erfaring med 2- 3 dager tilvenning for barn som begynner på stor avdeling, mens småbarn ofte trenger 1- 2 uker. Under tilvenningen har barnet kortere dager i barnehagen og foreldrene er til stede sammen med dem/ eller i nærheten. Det er veldig individuelt hvor lang tid barn trenger av tilvenning, så vi er avhengig av en god dialog med dere foreldre.

Dere vil bli møtt av en ansatt som vil ta seg litt spesielt av dere den første tiden i barnehagen. I løpet av den første uken vil dere bli innkalt til en **forventningssamtale**. På denne samtalen vil dere kunne gi informasjon om barnet som det er viktig at barnehagen vet om. I tillegg vil dere få beskjed om avdelingen, rutiner etc, samt at dere kan få svar på spørsmål dere evt. har.

Vi setter stor pris på tilbakemeldinger, på godt og vondt, slik at vi kan kvalitetssikre tilvenningen i barnehagen. Det kommer alltid noen etter dere.